
	
Прашањата и одговори поврзани со примена на Законот за забрана на нефер трговски практики

	Заклучок од состанок

	
1.
	
Дилеми и предизвици поврзани со примена на  ставот 6 од членот 8 на Законот (10%):
1.1. На кој начин може субјектите самостојно да се договараат за одредени услуги и условите на соработка во пазарната економија, како во одредени ситуации би договриле давања (рабати и надоместоци) кои го надминуваат овој процент (на пример во случај кога се направени на барање на добавувачот и дефинирани и одобрени со писмен договор)
1.2. Кои се очекуваните ефекти од оваа одредба? Самото ограничување на надоместоците и рабатите, не значи и крајно намалување на малопродажните цени на производите.
1.3. Не е јасно како законодавецот ја одредил висината на процентот (10%) и кои надоместоци и рабати ги опфаќа истиот. Купувачите и добавувачите во фаза на преговарање на условите за соработка не секогаш може со сигурност однапред да ги предвидат сите трошоци и потреби, за да по завршување на тековна година да пресметуваат % од остварен промет како што предвидува одредбата. 
1.4 Од аспект на начинот на контрола на 10% по истек на деловната година, неспорно е дека законот се однесува на  10% од вкупниот остварен промет помеѓу правните субјекти на ниво на деловна година (само за прехранбении земјоделски производи), па молиме за потврда дека прометот не се пресметува на остварен промет на ниво на принципал/производ и сл.
	
Со оваа одредба се предвидува ограничување да давањата (во форма на надоместоци и рабати) кои добавувачите ги имаат спрема купувачите. Ваквите давања се однесуваат на исклучоците од ставот (5) на овој член (а тоа се складирање/позиции на полици, реклама, маркетинг, персонал), како и рабатот којшто добавувачот ќе му го одобри на купувачот. Сите овие надоместоци и рабати не смеат да бидат повисоки од 10% од остварениот промет во тековната година и јасно мора да бидат содржани во договорите за снабдување со земјоделски и прехранбени производи.

Оваа одредба и ограничување претставува директно мешање по слободата на договарање помеѓу добавувачите и купувачите на пазарот со земјоделски и прехранбени производи. Особено што вакво ограничување не е предвидено во директивата, а по направените компаративни анализи не е придвидено ниту во било која друга европска држава која го има уредено ова прашање на национално ниво согласно донесената директива.

	1.1. Во однос на начинот на договорање на одредени рабати и надоместоци кои го надминуваат ограничувањето од 10%, дури и кога се на барање на добавувачот, надминување не е дозволено. Примената на член 8 останува иста, односно во 10% не се вбројува единствено надоместокот во случај на сопствена дистрибуција со сопствени средства и ресурси од страна на купувачот (чл.8, ст.1, точка 15) и попустот даден од страна на добавувачот по основ на промотивни активности (чл.8,ст.2)
Доколку купувачот го надмине процентот од 10% за исклучоците предвидени во Законот, купувачот има обврска разликата за уплатени надоместоци и дадени рабати над 10% да ја врати на добавувачот.
1.2. Да ја стави во рамка висината на трошоците кои ги имаат добавувачите, кои досега биле многу повисоки и неоправдани, а влијаеле негативно на малопродажните цени.
1.3. Според направените анализи пред донесување на Законот, на надоместоци и рабати кои биле плаќани од страна на добавувачите, оценето е дека истите се превисоки и неоправдани и на база на статискичките податоци и спроведените анализи, утврдено е дека 10 % е соодветно решение за да се постигне очекуваниот ефект на законското решение. 
1.4. При контролата на износот на рабати и надоместоци кои се ограничени на 10% на годишно ниво, ограничувањето се однесува  единствено на прометот на годишно ниво во текот на годината помеѓу добавувачот и купувачот за целокупното портфолио на земјоделски и прехранбени производи опфатени со Листата на земјоделски и прехранбени производи ... донесена од страна на Министерот, а не се анализира по трговска марка/бренд/принципал.

	2.
	ХОРЕКА објекти кои се сопственост на самите Купувачи, дали се третираат посебно, надвор од законот, бидејќи се споени субјекти со Купувачите.

Станува збор за подружници, кои немаат правен субјективитет, а генерално прометот може да се оддели од прометот при анализа за 10% на годишно ниво.

	Законот за забрана на нефер трговски практики не се однесува и применува на ХОРЕКА каналот. 

	ХОРЕКА објекти (хотели, ресторани, кафичи)  кои се сопственост на самите Купувачи (вклучително и подружници на Купувачите кои подружници немаат правен субјективитет, а се регистрирани во тековна состојба на субјектот) не се предмет на примена и уредување со Законот за забрана на нефер трговски практики во синџирот на снабдување со земјоделски и прехранбени производи. Спроведените маркетинг и рекламни активности, како и останатите рабати и надоместоци кои добавувачот ги дава на купувачот конкретно за овие ХОРЕКА објекти нема да се предмет на ограничувањата кои ги предвидува Законот, ниту се земаат во предвид при пресметка на прометот на годишно ниво остварен од продажба на земјоделски и прехранбени производи.
Заради ефикасна примена на Законот, потребно е набавките и плаќањата од/кон исти Добавувачи, кои се вршат за потребите на ХОРЕКА објектите во сопственост на самите Купувачи, да бидат сметководствено/евиденционо одделени од набавките и плаќањата кои се вршат за потребите на самите Купувачи. Ова е со цел да се избегнат случаи на утврдување на прекршок против Купувачите кои се сопственици на ХОРЕКА објекти, а поради  заедничко сметководствено евидентирање на набавки/плаќања/рабати и други надоместоци.

	3.
	Дали е дозволено договарање на асортиман и доколку да, дали надоместокот исплатен по тој основ се калкулира во 10% промет на годишно ниво? 
	Законот на повеќе места се осврнувa на договорен асортиман и како категорија ваквиот асортиман е дозволен. Но, се наметнува прашањето дали смее да се врши плаќање по тој основ и како се третира истото во смисла на ограничување на рабатите и надоместоците предвидени во законот (10%).
	Договарањето на асортиман помеѓу добавувачот и купувачот е дозволено, но надоместокот кој добавувачот би му го исплатил на купувачот по овој основ се калкулира и е вклучен во смисла на ограничувањето определено во Законот до 10%.

	4.
	Да се преиспита и измени решението од член 8 став 1 точка 17, од аспект на еднострано бришење на  производите од списокот на договорени производи (делистирање) и прецизирање на термините.

4.1. Предлагаме терминот значително да се прецизира, заради поголема правна сигурност. 

4.2. Рокот од 30 дена да се зголеми на минимум 90 дена, или да се остави простор договорните страни меѓусебно да го утврдат рокот во зависност од природата на производите.

	Со оваа точка предвидена е забрана купувачот еднострано да ги брише производите од списокот на договорени производи кои добавувачот ги испорачува на купувачот или значително ги намалува нарачките на поединечни земјоделски прехрамбени производи, без претходно писмено да го извести добавувачот во период пократок од 30 дена. 
Доколку задолжително мора да постои рок за еднострано бришење на производи кои не се лесно расипливи, предлагаме рокот од 30 дена да се зголеми на минимум 90 дена, или да се остави простор договорните страни меѓусебно да го утврдат рокот во зависност од природата на производите, пред се заради залихите на производи кои се претходно набавени од страна на добавувачите и нивно соодветно распределување на пазарот. Рокот од 30 дена е прекраток и изедначен со откажување на нарачки на расипливи производи, што секако не е ни целта на законодавецот.
	4.1. Под поимот значително употребен во член 8 ст.1 точка 17, се подразбира намалување на нарачките на поединечни земјоделски и прехранбени производи кои значително влијааат на работењето на добавувачот и го нарушуваат вообичаениот тек на нарачките, а негативно влијаат на резултатите на добавувачот. 

4.2. Рокот од 30 дена останува непроменет и не се прифаќа негово продолжување поради тоа што вака поставениот рок е усогласен со директивата (ЕУ) 2019/633.

	5.
	Објавување на прашања и одговори поставени во врска со примена на Законот 

Дали КЗК има изградено став во однос на тоа дали и во која мера ќе ги применува јавно дадените одговори на прашањата за примена на ЗНТП од страната на Министерството за економија

	Предлагаме Министерствотот за економија и труд и Комисијата за заштита на конкуренцијата, која е надлежна за надзор над спроведувањето на одредбите од овој Закон, да донесат насоки за примена на Законот по примерот на Законот за заштита на конкуренцијата и прашањата кои се поставуваат во врска со примена на законот и нивните одговори да ги објавуваат на интернет страницата на двете институции и транспарентно да бидат достапни за сите субјекти. Досега се објавени само првичните прашања и одговори на веб страната на Министерството за економија. 
	Како и претходно дадените одговори на прашањата, така и за останатите прашања, Министерството за економија и труд подготвените одговори ќе ги објавува на својата веб страна. 

Одговори на поставени прашања доставени до Комисијата за заштита на конкуренцијата исто така ќе се објавуваат на нивната веб страна и целата активност ќе се спроведува во соработка на двете институции, со цел воедначен пристап од аспект на примена на Законот. 

	6.
	Редефинирање на членот 8, став 1 точка 20 кој вели „20.   Ги враќа на добавувачот непродадените земјоделски и прехранбени производи кои се испорачани без да ги плати или без да плати за отстранување на тие производи;“ (ПОВРАТ)

6.1. Потреба од прецизирање на ситуациите во кои е дозволен повратот на барање на добавувачот (сезонски производи или производи за кои постои договорна обрска со производителот, исклучоци за расипливи прехранбени и земјоделски производи, одреден минимален процент за поврат на роба на барање на добавувач, иновации и сл.)

6.2. Начинот на негово евидентирање кое би било усогласено со Законот (во смисла дали ќе се намали обрската на купувачот во случај на поврат)

6.3. Дали е дозволен поврат кога истиот е на исклучиво барање на добавувачот и кога добавувачот е согласен повратот да се врши без купувачот да плати за производите, а само за истата услуга му фактурира на купувачот надоместок кој добавувачот сам ќе го определи?

6.4. Дали по истекот на одреден број денови од приемот на робата, се утврди дека истата е со пократок рок од договорениот (што не претставува скриен недостаток) или се контатира некој друг недостаток  на робата може да се прави поврат или замена на робата со подобар датум/неоштетена и сл.?






	Одредбата на начинот на кој е дефинирана остава простор за различни толкувања и примена (од целосна забрана да се прави поврат, до можност истиот да се договоара во исклучителни ситуации, а не е јасно кои се исклучоците и начинот на евидентирање и спроведување на било каков поврат онака како што е наведено во Законот. 
Не ретко се случува во пракса да се инсистира на поврат, но страните да не знаат точно како да го спроведат посебно во случај кога постојат оправдани причини за истото, како на пример претходно договорена обврска на добавувачот спрема производителот (принципалот) одредени производи да ги повлече од пазарот во одреден рок или пак станува збор за сезонски или тематски производи (Велигденски, Новогодишни и сл.). Ваквиот исклучок треба да е однапред договорен и потврден во писмена форма меѓу добавувачот и купувачот. По примерот на Хрватска, ваквото постапување е дозволено, како и за производи (прилог мислење на хрватска агенција). 
Актуелното решение не е прецизно и остава простор за различни толкувања за условите под кои може да се врати непродадена роба и последиците од истото.  

Членот 8, став 1 точка 20 предвидува забрана за купувачот да ги враќа на добавувачот непродадените земјоделски и прехранбени производи кои се испорачани без да ги плати или без да плати за отстранување на тие производи. Истата е нејасна и вака како што е напишана остава простор за избор на една од понудените опсии (или да се плати робата или да се платат трошоците за отстранување на производите, односно две алтернативни дејствија кои не мора кумулативно да бидат исполнети)

Со Директивата (ЕУ) 2019/633, во членот 3 став 2 е предвидено дека повратот треба да биде уреден јасно во договорот за снабдување, а другото е дека за самиот поврат се дава алтернатива да се избере дали ќе биде производот платен или пак ќе биде само платен надоместокот, или третата алтернативна е да се уреди задолжително исполнување на двата услови. 
 
Дополнително, подолу цитираниот извадок од директивата јасно го става повратот со ист третман како исклучоците од член 8, став 5 кои се исто така цитирани подолу во директивата.
“Article 3
……………
2.   Member States shall ensure that at least all the following trading practices are prohibited, unless they have been previously agreed in clear and unambiguous terms in the supply agreement or in a subsequent agreement between the supplier and the buyer:
(a)	the buyer returns unsold agricultural and food products to the supplier without paying for those unsold products or without paying for the disposal of those products, or both;
(b)	the supplier is charged payment as a condition for stocking, displaying or listing its agricultural and food products, or of making such products available on the market;
(c)	the buyer requires the supplier to bear all or part of the cost of any discounts on agricultural and food products that are sold by the buyer as part of a promotion;
(d)	the buyer requires the supplier to pay for the advertising by the buyer of agricultural and food products;
(e)	the buyer requires the supplier to pay for the marketing by the buyer of agricultural and food products;
(f)	the buyer charges the supplier for staff for fitting-out premises used for the sale of the supplier’s products.”
	6.1. Имајќи ги предвид покренатите дискусии и отворени прашања поврзани со враќање на непродадените производи, Министерството за економија и труд, ќе ја следи примената на Законот, па штом се создадат услови за негова измена, доколку се оцени за потребно дека треба да се интервенира во овој дел од Законот, ќе се предложат соодветни измени. Законот не го исклучува како можност враќањето на производите, туку предвидува кога е тоа дозволено (доколку истите се платени или ако е платено за нивно отстранување).

6.2. Обврската на купувачот во случај на поврат нема да се намали, туку единствено се прави  евидентирање на повратот во сметководствена евиденција. Добавувачот оценува што ќе прави понатаму со вратените производи (ништење, донација, компускара и сл.), за што ќе следи сметководствен документ со кој се докажува следењето на количините на вратените производи и нивно финално искористување. 

6.3. Повратот е дозволен во ситуации кога добавувачот сам го побара и организира преземањето на производите предмет на поврат или кога купувачот го прави тоа на барање на добавувачот, за што добавувачот му плаќа одредени трошоци за отстранување на производите. Доколку купувачот самостојно одлучува да ги уништи производите кои ги купил од добавувачот, тогаш добавувачот нема никаква обврска спрема купувачот за надоместување на трошоци по овој основ. Во секој случај, производите задолжително треба да се платени. 

6.4 Враќањето на производи поради рекламација т.е. недостаток кој настанал поради причина предизвикана од страна на добавувачот или скриена мана која ќе се увиди на прием, односно непосредно по прием е дозволен. Поврат поради истек на рок не е дозволен, а доколку се работи за договорен рок на траење истото треба да биде проверено/воочено при самиот прием, односно непосредно по прием на производите, а не подоцна.

	
7.
	Затворање на фактури – рок на плаќање - толкување
	Во пракса се случува плаќањата по основ на долг од одредени купувачи да се затвораат ф-ри од постар датум , доколку во самото плаќање не е прецизирана фактурата по која се врши плаќање. 
	При плаќање треба да е наведено по која фактура се врши уплата, како би можело соодветно да се прати и дали е испочитувана обврската за конкретна фактура и платено во договорениот рок. Доколку во плаќањето не е назначено која точно обврска се затвора, па добавувачите со конкретната уплата на најстарата доспеана фактура, не може да се докаже соодветно исполнувањето на обврските за плаќање во рок за конкретна обврска. Од овие причини, се укажува при плаќањето на обврските, купувачите да наведуваат точно кои обврски / фактури ги плаќаат т.е. затвораат, или доколку станува збор за збирна уплата/налог, да достават спецификација за конкретни обврски т.е. фактури кои се затвораат со соодветното плаќање.

	
8.
	Размена на податоци за продажба (Data share)
	Дали влегува во рамките од 10%? 
Дали е дозволено договарање на услуга data share?
Нашиот пазар поради големината и сегментацијата е неатрактивен за истражувачки агенции (Нилсен, Валикон, ГФХ и др.), па сите потребни податоци поврзани со категориите, брендовите и сл. на добавувачот, се добиваат токму преку податоците добиени од купувачите и се користат за правење на стратегии и мерење на перформансот. Добавувачите ги бараат овие податоци и спремни се да платат надомест на купувачот за истите. 

	Размената на податоци/информации е дозволена и договорните страни може да ја уредат во самиот договор. По барање на добавувачот, доставувањето на податоци за продажбата на производите од асортиманот на земјоделски и прехранбени производи на добавувачот е обврска на купувачот. 
Плаќањето на ваков надоместок е дозволено доколку истиот е во рамки на 10%.

Сите други форми на надоместоци и било која друга услуга која добавувачот ќе ја побара од купувачот, не смее да подлежи на дополнителен надоместок и трошок за добавувачот. Купувачот е должен да соработува со добавувачот и за сите форми на услуги надоместокот се калкулира во максималните 10% предвидени со Законот. 

	
9.
	Примена на Законот за нефер трговски практики, поточно дали истиот се применува на сите договорни односи во синџирот на снабдување имајќи во предвид дека дефиницијата на „Нефер трговски практики“ во член 4 став 1 точка 6 гласи:  „Нефер трговски практики“ се договорни одредби и деловни практики кои еднострано се наметнуваат од купувачот кон добавувачот  во врска со продажбата на земјоделски и прехранбени производи, користејќи ја неговата значителна преговарачка моќ во однос на добавувачот, спротивно на членовите  7 и 8 од овој закон.“
	Разбираме дека во членот 8 се исклучува преговарачката моќ, но имајќи ги во предвид одредбите од Директивата врз основа на која е донесен овој закон, како и имајќи предвид дека по направените компаративни анализи НИТУ ЕДНА европска држава не го применува овој закон на сите договорни односи безусловно, предлагаме КЗК да даде свои насоки за соодветна примена на законот во духот на директивата која е пресликана, како и во согласност со досегашната пракса на сите европски држави кои го имаат овој закон. 

Примената на овој закон на сите односи во синџирот на снабдување со земјоделски и прехранбени производи ја губи суштината на она што е уредено со самата директива, а тоа е заштита од наметнувањето на нефер трговски практики од страна на оние купувачи кои имаат значителна преговарачка моќ во однос на нивните добавувачи.

Ваквата поставеност изискува склучување на писмени договори помеќу субјектите на пазарот, без оглед на нивната преговарачка моќ, што е спротивно на прописите кои ги дефинираат облигационите односи, а создаваат потешкотии во пракса. 
	Проценка на Министерството за економија и труд, поради искуството на бројни земји, е оставено да се уреди на национално ниво согласно упатувањето во директивата дека предметниот член е минимум стандард. 
Заради финансиска следливост на снабдувањето на производите се оцени дека добавувачот е должен да склучи договор со сите купувачи, независно од нивната големина и висината на прометот. 

Особено, што имајќи во предвид дека договорите се склучуваат со примена на Законот и тие може да имаат важност и на подолг рок во зависност од потребите на договорните страни (на подолго од една година со можност за автоматско продолжување, на неодредено време, на одреден период на важење и сл.). 

	
10.
	Што поточно се подразбира под член 8, став 1, точка 26 „26. бара други надоместоци и плаќања кои ги наметнува на добавувачот при склучување на договорите за снабдување со земјоделски и прехранбени производи.“?
	Погорната точка во одреден степен дава несигурност во уредувањето на надоместоците за кои еден добавувач согласно својата деловна политика има намера и можност да ги плати, а во насока на одредени услуги кои може да ги побара и добие од своите купувачи (на пример: статистички податоци за вкупна продажба на производи на добавувачот од страна на конкретен купувач која услуга може да ја даде единствено самиот купувач).
	Сите надоместоци и трошоци на услуги кои не се спомнати во т. 1 - т. 25 е забрането да се уредуваат во договорите. Т. 26 упатува дека било кава форма на услуга која добавувачот ќе ја побара од купувачот не смее да подлежи на надоместок или трошок надвор од 10% пропишани со Законот. 

Купувачот на барање на добавувачот е должен да му ги даде бараните услуги без дополнителен надоместок. 

	11.
	Дали при утврдување на прекршочна одговорност на купувач во смисла на член 8 од ЗНТП, КЗК би ја применила и дефиницијата за „здружение на претрпијатија“ како би утврдила одговорност на купувачот кога неговото однесување само по себе не би претставувало прекршок согласно ЗНТП?
	Согласно член 11 од ЗНТП, уредено е дека Законот  за заштита на конкуренцијата ќе се применува во прекршочната постапка, па се поставува прашањето дали дефиницијата за „здружение на претпријатија“ исто така би имала примена во прекршочна постапка и одлучување по прекршок во постапка по ЗНТП. 
	Како дефиниција за „здружение на претпријатија“ ќе се применува дефиницијата од Законот за заштита на конкуренцијата.

